TIDLOR บวก 3% โบรกแนะ “ซื้อ” เป้า 32 บ. ลุ้นกำไรปีนี้ 3.8 พันล้าน
TIDLOR บวก 3% โบรกชี้กำไรปี 65 แตะ 3.8 พันล้าน เป็นผลจากสินเชื่อและยอดขายประกันเพิ่มขึ้น ยังคงแนะนำ “ซื้อ” ราคาเป้าหมาย 32 บาท 
TIDLOR บวก 3% โบรกชี้กำไรปี 65 แตะ 3.8 พันล้าน เป็นผลจากสินเชื่อและยอดขายประกันเพิ่มขึ้น ยังคงแนะนำ “ซื้อ” ราคาเป้าหมาย 32 บาท
25 พ.ย. 2565

ผู้สื่อข่าวรายงานว่า วันนี้ (25 พ.ย.65) ราคาหุ้น บริษัท เงินติดล้อ จำกัด (มหาชน) หรือ TIDLOR ณ เวลา 10:04 น. อยู่ที่ระดับ 27.75 บาท บวก 0.75 บาท หรือ 2.78% สูงสุดที่ระดับ 28 บาท ต่ำสุดที่ระดับ 27.50 บาท ด้วยมูลค่าการซื้อขาย 104.70 ล้านบาท

บล.ดาโอ (ประเทศไทย) ระบุในบทวิเคราะห์ (17 พ.ย.65) ประเมินกำไรสุทธิปี 2565 ที่ 3.8 พันล้านบาท เพิ่มขึ้น 20% เมื่อเทียบกับงวดเดียวกันของปีก่อน และปี 2566 ที่ 4.8 พันล้านบาท เพิ่มขึ้น 25% เมื่อเทียบกับงวดเดียวกันของปีก่อน โดยเป็นผลของ 1) สินเชื่อที่เพิ่มขึ้นต่อเนื่องที่ปี 65 ที่ 24% และปี 65 ที่ 21% เมื่อเทียบกับงวดเดียวกันของปีก่อนจากการเพิ่มสัดส่วนผู้ใช้งาน TIDLOR Card และการออกแคมเปญ “เครดิตเสีย ซ่อมได้” ที่หนุนให้ลูกค้ามารีไฟแนนซ์มากขึ้น
2) รายได้ค่าธรรมเนียมขยายตัวปี 65 ที่ 40% และปี 66 เพิ่มขึ้น 28% เมื่อเทียบกับงวดเดียวกันของปีก่อนจาก insurance premium ที่สูงขึ้น ตามแคมเปญ “ประกันภัย 0% 10 เดือน” และสัดส่วนยอดขายประกันภัยชั้น 1 ที่เพิ่มขึ้นเป็นมากกว่า 50% ของยอดขายประกันรวม
อย่างไรก็ตามประเมินว่า 3) NPL ปรับขึ้นเป็น 1.6% ตามความสามารถในการจ่ายชำระหนี้ที่ลดลงทำให้ 4) credit cost เพิ่มขึ้นเป็น 1.8%
ด้านกำไรสุทธิไตรมาส 4/2565 คาดจะขยายตัวเมื่อเทียบกับงวดเดียวกันของปีก่อน จากสินเชื่อที่เพิ่มขึ้นต่อเนื่อง โดยยังคงคำ แนะนำ “ซื้อ” ราคาเป้าหมาย 32.00 บาท